Wë nöö di juu dë,
nöö hën wan womi bi dë de kai Lazalosi,
nöö hën a kai a siki.
Nöö a abi tu sisa fëën:
wan da Maita,
di otowan da Malia.
Nöö de dii sëmbë dë tuu ta dë a di köndë de kai Betania.
Nöö di Malia aki sö,
hën da di mujëë di o tutu di sumëë suti fatu a Masa Jesosi futu te a kaba nöö a o dëë ën ku di uwii u hedi fëën.
Nöö hën wë de tu sisa manda buka da Masa Jesosi ka a dë ala taa Lazalosi di mati fëën di a bi lobi di gaan lobi,
nöö a siki teee na soni.
Nöö di Masa Jesosi jei di buka dë kaa,
hën a taa:
“Awa,
ma di siki fëën i si aki,
na dëdë o dë kaba fëën e,
ma fu Masa Gaangadu kisi nëbai.
Biga di Mii fëën aki o feni gaan nëbai a di soni di o pasa aki.”
Wë nöö Masa Jesosi lobi de dii sëmbë dë gaanfa:
Maita,
ku Lazalosi,
ku Malia.
Ma tökuseei fa a jei di buka naandë seei,
ma a tan tu daka eti ufö a o go haika dee sëmbë awaa.
Nöö hën a taki da u dee bakama fëën taa:
“Un seeka,
boo toona go a Judea awaa e.”
˻Biga Betania da wan köndë fu Judea.˼
Nöö hën u taa:
“Wë ma Mësitë o,
djunsudjunsu dë dee hedima bi kë naki i ku sitonu kii ala,
nöö hën i kë fuu toona go ala möön nö?”
Nöö hën Masa Jesosi piki u a wan nöngö fasi,
a taa:
“Hiniwan didia ta limbo tuwalufu juu langa,
nöö di sëmbë di ta waka a dee juu dë an sa naki futu kai.
Biga di sonu ta tuwë limbo dëën.
Ma nöö di sëmbë di ta waka a ndeti nöö hën sa naki futu biga limbo an dë.
I si?”
Nöö hën a fan ku u taa:
“Di mati fuu de kai Lazalosi duumi e.
Ma mi o go weki ën baka.”
Nöö hën u taa:
“Wë Masa o,
wë ee a dë sö nöö an hogi poi.
Biga ee duumi a duumi,
nöö hën da a o bëtë.”
Ma nöö fa Masa Jesosi fan dë,
a taki ën fu di a si taa Lazalosi dëdë kaa,
ma u dee bakama fëën ta mëni taa sösö duumi nöö a ta taki.
Nöö hën a fan ku u limbolimbo awaa taa:
“Lazalosi böö koti e.
Ma nöö mi wai fuunu hedi u di a dë taa ma bi dë ala,
biga di soni ta pasa aki hën o mbei un ko biibi möön taanga.
Nöö un hopo seeka,
boo go haika di dëdë.”
Nöö hën Tomasi,
di de kai Tumii,
taki da u dee otowan taa:
“Womi,
un boo go nöö e,
be dee hedima kii u ku Masa Jesosi tuu makandi,
˻be de böö fuu˼.”
Nöö fa de fan dë,
nöö hën de hopo,
hën de nango teefa de go dou a di köndë.
Nöö hën de ko sabi taa Lazalosi dëdë,
de bei te a abi fö daka kaa.
Nöö di köndë de kai Betania dë,
hën ku Jelusalen an bi dë longi tumisi.
Dii kilomëti nöö de bi dë,
nöö hën mbei sömëni u dee hedima u Dju kumutu a Jelusalen ko a Betania u de ko këë pena ku Maita ku ën sisa Malia.
Nöö hën di Maita ko jei taa sö Masa Jesosi dë a pasi ta ko,
hën a hopo wante waka go faa go miti ën a pasi.
Ma Malia nöö hën a fika a wosu ala eti.
Nöö fa Maita ko dou a Masa Jesosi naandë,
hën a taki dëën taa:
“Ee Masa o,
ee i bi dë aki,
nöö di baaa u mi an bi o dëdë e.
Ma nöö mi sabi taa hiniwan soni di i hakisi Gadu kaa,
nöö Gadu o da i ën.”
Nöö hën Masa Jesosi taa:
“Mujëë,
na fëëë e.
Di baaa fii o toona weki baka.”
Hën a taa:
“Aai,
wë mi sabi taa a di kaba lasiti daka teee hii sëmbë o toona weki nöö hënseei o weki tu.”
Nöö hën Masa Jesosi piki ën taa:
“Mujëë o,
miseei wë disi kaa e,
di ta weki sëmbë a dëdë ta da de libi.
Nöö di sëmbë di ta biibi a mi,
ee hën sinkii dëdë seei ma nëën da kaba u di libi fëën eti e.
Biga a abi di libi u teego kaa.
Nöö hiniwan sëmbë di biibi a mi te a feni di libi dë,
nöö na wan ten seei a o dëdë kaba a sösö möönsö.
I ta piki di soni dë nö,
mujëë?”
Hën a taa:
“Aai Masa,
mi ta biibi tuu taa i da di Mii u Masa Gaangadu.
I da di Könu Gadu bi paamusi taa a o manda ko a di goonliba aki.”
Nöö fa de fan te de kaba naandë,
nöö hën Maita toona go a wosu.
Hën a kai ën sisa Malia tja go a wan së,
hën a taki dëën taa:
“Di Mësitë ko e,
nöö a hakisi fa fii.”
Wë nöö di Malia jei sö taa Masa Jesosi ko,
nöö hën a hopo wante nango nëën.
Biga fa Masa Jesosi bi ko dë,
nöö an bi dou a di köndë ganda eti.
A fika a hafu pasi ka i si Maita bi go miti ku ën naandë.
Nöö di dee ˻hedima u˼ Dju dee bi ta këë pena ku Malia dë ko si fa a hopo hesihesi go a döö ala,
nöö hën de mëni taa kandë a nango këë a di geebi ka de bei Lazalosi ala.
Nöö hën de nango nëën baka.
Nöö hën Malia waka te go dou a Masa Jesosi.
Nöö di a si ën,
hën a hiti hënseei tuwë a goon nëën fesi dë.
Hën a taa:
“Ee,
Masa,
ee i bi dë aki nöö di baaa u mi an bi o dëdë.”
Nöö di Masa Jesosi si fa Malia ku dee ˻hedima u˼ Dju ta këë,
nöö a fukëën nëën hati gaanfa te a fika piki an sa hoi ën seei möön.
Hën a hakisi de taa:
“Wë naasë un bei di dëdë?”
Hën de taa:
“Masa,
ko go luku nöö joo si.”
Nöö di ten naandë,
nöö wata ta pasa a Masa Jesosi wojo.
Hën dee Dju ˻hedima˼ taa:
“Dee sëmbë,
un luku fa a bi lobi ën!”
So u de taa:
“Wë nöö ma di sëmbë aki,
nëën bi heepi di bookowojoma te a ko ta si soni nö?
Nöö faandi mbei an bi heepi di womi aki be an dëdë?”
Nöö di de fan sö,
hën Masa Jesosi toona ko dë ku fuka möön te na soni,
nöö hën a waka go dou a di geebi.
Nöö di geebi dë wan baaku di de bi diki a sitonu,
nöö hën de logoda wan gaan sitonu tapa di geebi buka.
Nöö hën Masa Jesosi taki da de taa:
“Un logoda di sitonu puu a di baaku buka e.”
Nöö hën Maita,
di sisa u di womi di dëdë naandë,
taki taa:
“Masa,
nönö e.
A ta tingi kaa,
biga disi mbei fö daka di a dëdë.”
Nöö hën Masa Jesosi taki dëën taa:
“Mujëë o,
ma bi taki da i taa ee i ta biibi a mi,
nöö joo si fa Gadu bigi nö?”
Nöö fa a fan dë,
nöö hën de logoda di sitonu puu a di baaku buka awaa.
Hën Masa Jesosi hopo wojo luku liba,
hën a taa:
“Taata o,
gaantangi fii e,
fu di a dë taa i ta jei mi kaa.
Nöö mi sabi tu taa hiniwanten te mi ta fan ku i nöö i ta jei mi.
Ma nöö fu dee sëmbë dee taanpu aki hedi mbei mi ta fan sö e,
fu de sa ko biibi tuu taa i wë manda mi ko a goonliba aki.”
Nöö fa i si a begi te a kaba dë,
nöö hën a bai kai Lazalosi ku wan taanga töngö taa:
“Lazalosi,
hopo kumutu ko a döö!”
Nöö hën di sëmbë di i si a kai dë,
hën a hopo kumutu ko e,
ku dee geebi koosu lolulolu nëën sinkii eti te dou ku ën maun ku ën futu.
Fesi fëën seei dë taitai ku wan hangisa.
Nöö hën Masa Jesosi taki da dee sëmbë taa:
“Un lusu dee koosu puu nëën sinkii,
be a go.”
Wë nöö di dee ˻hedima u˼ Dju dee bi sai dë si di soni Masa Jesosi du naandë,
nöö hën sömëni u de ko biibi nëën.
Ma nöö so u de kule go konda da dee Faliseima taa sö wan gaan soni Masa Jesosi toona du möön.
Nöö hën wë aan soni,
hën dee Gaan Begima u dee Dju ku dee Faliseima kai wan gaan kuutu hakisi ee andi de musu du möön.
De taa:
“Wë wa ta du.
Wan si fa di bödjëëma dë ta du dee foondo wooko fëën nango nöömö nö?
Wë nöö ee wa tapëën,
nöö hii sëmbë o ko biibi nëën taa hën da di könu di bi musu ko.
Nöö dee sëmbë u Loomë dee ta tii u,
nöö de o ko booko di köndë fuu puu u a di kamian i si u dë aki.”
Nöö sö de taki.
Nöö wan womi de kai Kajafasi,
hën bi da di Kaba Hei Begima a di lö ten naandë,
nöö hën a taki da dee otowan taa:
“Dee sëmbë aki,
unfa un don sö?
Wan sabi taa a möön bunu di wan kodo sëmbë aki dëdë,
möön leki hii di nasiön fuu aki tuu fiaa musu dëdë kaba a sösö nö?”
Ma nöö fa a fan dë,
nöö na fan fëën seei a fan e,
ma fu di hën da di Kaba Hei Begima a di ten naandë,
nöö hën mbei Masa Gaangadu seei dëën di fan naandë faa konda fa Masa Jesosi o dëdë a hii Dju sëmbë kamian.
Ma na Dju sëmbë wanwan nöö e,
ma a o dëdë da hii dee sëmbë tuu dee o ko miii u Gadu.
Fa de dë paajapaaja a hii goonliba,
ma nöö a o tja de ko a di wan.
Nöö fa Kajafasi fan te a kaba dë,
nöö hën dee hedima tuu piki ku ën makandi.
Nöö fu kumutu a di ten naandë,
nöö de ta suku fu de sa kisi Masa Jesosi tja go kii nöömö.
Hën mbei Masa Jesosi an ta waka wajaa a dee Dju sëmbë dendu möön,
ma a hai go fëën te a wan kamian zuntu ku di sabana.
Naandë sö a go a wan köndë de kai Efalaim ufö,
hën ku u dee bakama fëën.
Nöö di juu dë,
di ten ko zuntu u de toona njan di Pasika.
Nöö sömëni hia sëmbë u dee boiti kamian hai ko dë a Jelusalen naandë,
u de wasi a wëti fasi be de dë kabakaba fu de njan di daka.
Nöö fa de ko dë,
nöö de ta tuwë wojo ta suku Masa Jesosi ee a ko.
De taanpu a di Wosu u Masa Gadu ta hakisi de na de taa:
“Wë dee sëmbë,
unfa un mëni fëën?
A o ko a di piizii aki möönsö nö?”
Nöö di soni mbei de ta hakisi sö,
fu di dee Gaan Begima ku dee Faliseima bi buta kaa taa ee wan sëmbë i sabi naasë a dë,
nöö i musu piki de be de kisi ën tja go a kuutu.